Hardware Helper Library for C# - CodeProject 10,867,645 members (80,709 online)
Last Visit: 31-Dec-99 18:00 Last Update: 15-Sep-14 18:40Refresh« Prev1234 Next » Kultuur | Hoërskool Jan van Riebeeck
Ons gee die toon aan met toneel, musiek,
debat, redenaars, vasvra, kuns,
skryfkuns en joernalistiek.
Hoërskool Jan van Riebeeck staan wyd bekend as ‘n kultuurskool, nie nét in die Wes-Kaap nie, maar ook nasionaal. Die skool spesialiseer in ‘n groot verskeidenheid kultuuraktiwiteite en iewers op die besige kultuurkalender van Hoërskool Jan van Riebeeck is daar ‘n plekkie vir elke leerder om betrokke te raak, talente te ontwikkel en te presteer.
Skryfkuns en Joernalistiek
Redenaars, Debat en Vasvra
Die leerders van Hoërskool Jan van Riebeeck debatteer, redeneer en verryk hul algemene kennis in Afrikaans sowel as Engels. Daar is ‘n wye spektrum van aktiwiteite, kompetisie en Olimpiades waaraan leerders deur die jaar kan deelneem. Ons leerders vaar provinsiaal en Nasionaal uitstekend in ál die aktiwiteite, wat tekenend is van ‘n sterk Afrikaans en Engels Departement!
Ons toneelvereniging is een van die bestes in die land en ‘n baie groot trekpleister vir voornemende leerders. Ons het al verskeie kere aan die finaal van die ATKV-Tienertoneelkompetisie deelgeneem én gewen of ‘n tweede plek behaal. Bekende akteurs soos Anneke Weideman (Hanna Hoekom en Die Wonderwerker), Viljé Maritz (Binnelanders, Verraaiers en Sara se Geheim), Ludwig Binge (Boland Moorde) en die susters, Lea en Trix Viviers (verskeie produksies) was hier op die skool se planke!
Jan van Riebeeckers en kuns is feitlik sinoniem. Ons leerders het die geleentheid om kuns as vak te neem en om daagliks aan die ryk versameling van kuns in ons skool se eie “kunsmuseum”, Welgemeend, blootgestel te word. Ons het ‘n fotografieklub wat aktief hulle eie kuns skep en weekliks dié kunsvorm slyp.
Hoërskool Jan van Riebeeck se ontluikende musikante kan aan ons koor of ensemble behoort. Dié musiekgroepe asook individuele leerders tree gereeld by verskeie skoolfunksies, Eisteddfods en ander kompetisies op. Jy kan natuurlik ook musiek as vak neem. Laurika Rauch, Randall Wicomb, Johan Stemmet en Luna Paige is van die bekende musikante wat hier gematrikuleer het!
Joernalistiek en Skryfkuns
Die skoolkoerant, “Onze Jan” is ’n kwartaallikse publikasie wat deur ons leerders bymekaargesit word. Dit is een van die vele maniere om skryfkuns in ons skool te bevorder. Ons leerders word ook aangemoedig om vir skryfkompetisies in te skryf en verskeie van ons leerders se skryfstukke is al in die ATKV se prestige- joernaal, Poort, gepubliseer. Ons spog met bekende oudleerders wat skryfkuns hulle lewe gemaak het – Freda Linde, Hester Heese, Herman Lategan, Marié Heese en uitgewers soos Leon Rousseau en Dr. Annarie van der Merwe.